《天宝宫词十二首寓感 其十一》
元代·顾瑛

新制《霓裳》按舞腰，笑他飞燕怕风飘。玉蚕倒卧蟠条脱，金凤斜飞上步摇。

云母屏开齐奏乐，沉香火底并吹箫。只因野鹿衔花去，从此君王罢早朝。

作者简介：（1310—1369）元昆山人，一名德辉，又名阿瑛，字仲瑛，号金粟道人。年三十始折节读书。筑园池名玉山佳处，日夜与客置酒赋诗，四方学士咸至其家。园池亭榭之盛，图史之富，冠绝一时。尝举茂才，授会稽教谕，辟行省属官，皆不就。张士诚据吴，欲强以官，乃去隐嘉兴之合溪。母丧归，士诚再辟之，遂断发庐墓。洪武初，徙濠梁卒。有《玉山璞稿》。